Ooievaar kuier by dié bekendes in 2021 | Maroela Media
Die ooievaar het vanjaar 'n draai gemaak by 'n hele paar plaaslike en internasionale bekendes. Ons kyk na die babas wat reeds hul opwagting gemaak het, asook wie se babas op pad is.
Christel van den Bergh en David Louw het op 27 Maart 'n babaseuntjie ryker geword. (Foto: Facebook)
Die akteurspaar Christel van den Bergh en David Louw, onderskeidelik bekend vir hul rolle as die paartjie Simon en Renate Greeff in die kykNET-sepie Getroud met rugby, het op 27 Maart 'n pienkvoet ryker geword.
Die babaseuntjie heet Daniël David.
"So aan die einde van hierdie goeie Paasnaweek, wil ek en @louwdavid graag baie goeie nuus deel [sic]. Ons mooiste babatjie is op 27 Maart 2021 gebore. Die afgelope paar maande was baie spesiaal en ons wou dit graag privaat hou, maar noudat ons klein wonderwerkie hier is, kan ons nie anders as om dit te wil uitbasuin aan die wêreld nie," het Van den Bergh in April op Instagram geskryf.
Die Afrikaanse popsangeres Charlize Berg en haar man, Warren Linden, se babaseuntjie is op 19 April gebore.
Kobus en sy babaseuntjie, Pieter-Steph. (Foto: Verskaf)
Die bekende Idees vol vrees-grapmaker Kobus Galloway en sy vrou, Beatrix, het op 4 Mei 'n babaseuntjie ryker geword.
Die seuntjie heet Pieter-Stephanus (Pieter-Steph) Galloway. Hy het 3,57 kg by geboorte geweeg en is 51,5 cm lank. Hy het ook 'n sussie, Bea-mari (6), en boetie, Jacobus (3).
Die aktrise Simoné Pretorius en haar man, Andries, het op 3 Mei die ouers van 'n babadogtertjie geword.
Pretorius het met 'n foto op Instagram verklap dat klein Harper Harvest Pretorius gebore is. "Ons is so dronkverlief," het Pretorius gesê.
Pretorius het in April op Instagram die betekenis van die baba se naam verduidelik. "Harper: 'n instrument in God se hande (Openbaring 14:2), verskuiwer van atmosfere (1 Samuel 16:23), aanbidder (Psalm 43:4)," het sy geskryf.
Heidi en haar babaseuntjie, Hendré, in die hospitaal. (Foto: Instagram/heidi.co.za)
Die Vrystaatse sangeres Heidi en haar man, Henk Fourie, het in Junie aangekondig dat hulle 'n babaseuntjie ryker geword het.
Heidi het op Instagram geskryf dat klein Hendré op Vrydag 18 Junie sy opwagting gemaak het. Hy het 3,4 kg geweeg en was 52 cm lank by geboorte.
Klein Jack Bam, Therese en Chris Bam se seuntjie. (Foto: Instagram/Therese Bam)
Therese Bam, die gewilde blondekop-aktrise en Kwêla-aanbieder, het in Junie vanjaar aan Maroela Media gesê sy is slaggereed om vanjaar op die ouderdom van 44 ma te word van 'n babaseuntjie.
Sy het in Maart vanjaar aangekondig dat sy en haar man, Chris Bam, ouers gaan word ná drie jaar van sukkel.
Dié seuntjie, wat Jack heet, is op 18 Augustus gebore.
Riana Nel en Cornel de Beer met klein Reinhart in die agtergrond. (Foto: Instagram/Riana Nel)
Die sangeres en liedjieskrywer Riana Nel het in Junie op sosiale media aangekondig dat haar vierde seuntjie gebore is. Die babaseuntjie heet Reinhart.
"Dankie, Jesus, vir u goedheid!" het sy by 'n foto geskryf waar sy en haar man, Cornel de Beer, mekaar langs die pasgebore baba se bedjie soen. Die egpaar het ook drie ouer seuns, Tristian, Sebastian en Estiaan.
Prins Harry en Meghan tydens haar tweede swangerskap. (Foto: @misanharriman/Twitter)
Prins Harry en sy vrou, Meghan, het in Junie die geboorte van hul dogter, Lilibet Diana, aangekondig.
Lili, die agtste aanspraakmaker op die Britse troon en die koningin se 11de agterkleinkind, is op Vrydag 4 Junie in Santa Barbara in Kalifornië gebore. Sy het 3,2 kg by geboorte geweeg.
Ricus Nel en Liza Brönner se klein Lisa-Bella. (Foto: Afrikaans is Groot/Facebook)
Die sangerspaar Ricus Nel en Liza Brönner het in Augustus 'n babadogtertjie verwelkom. Haar naam is Lisa-Bella.
Nel, bekend vir liedjies soos "Boerepompie" en "Harde kole", het in Maart vanjaar aangekondig hulle word 'n dogtertjie ryker.
Hulle is reeds die ouers van 'n seuntjie, Dawid, wat op 22 November 2018 gebore is.
Scarlett Johansson en Colin Jost. (Foto: Film Magic/Facebook)
Die Black Widow-aktrise Scarlett Johansson en haar man, Colin Jost, het in Augustus bekend gemaak dat hulle 'n babaseuntjie ryker geword het.
Die seuntjie heet Cosmo en is Jost (39) se eersteling. Dit is Johansson (36) se tweede kind – sy het 'n sesjarige dogter, Rose Dorothy, uit haar huwelik met Romain Dauriac. Johansson en Jost is in Oktober verlede jaar getroud.
Pieter Marcato en sy baba, Ilhan. (Foto: Facebook/Pieter Marcato)
Die sanger en liedjieskrywer Pieter Marcato en sy vrou, Karin Smit, het in September 'n babaseuntjie verwelkom.
Marcato is deel van die musiekgroep EON, waarvan die Getroud met rugby-akteur Altus Theart die voorsanger is. Die groep wys deesdae gereeld gesig in dié sepie namate Theart se karakter, Fafa Beltrame, sy nuwe musiekloopbaan ontdek.
Marcato het die baba se geboorte op sosiale media aangekondig. "Ons is baie opgewonde om die nuwe lid van ons gesin met julle te deel! Sê hallo vir Ilhan Smit," het hy geskryf.
Prinses Beatrice, oudste dogter van prins Andrew en Sarah Ferguson, die hertogin van York, het op 18 September aan 'n dogtertjie lewe geskenk.
Die Britse koningshuis het pas dié babanuus aangekondig. Dit is intussen aangekondig dat die dogtertjie Sienna Elizabeth Mapelli Mozzi heet.
Hanna Grobler het dié foto van haar en baba Papillon op Facebook en Instagram gedeel.
Bok van Blerk en Hanna Grobler het in Oktober bekend gemaak dat hulle in September vanjaar 'n babadogtertjie ryker geword het.
Grobler het die nuus op sosiale media gedeel en gesê die dogtertjie heet Papillon Anna Pepler. Volgens Grobler se inskrywing is sy op 21 September om 16:00 met 'n keisersnee in die lewe gebring.
Sy het in haar inskrywing verduidelik dat sy voor die geboorte gereeld gemonitor is aangesien haar en Van Blerk (wie se regte naam Louis Pepler is) se oudste seuntjie, Louis, in April 2015 doodgebore is.
Die egpaar het ook 'n seuntjie, Samuel, wat in Desember 2016 gebore is, en 'n dogtertjie, Yamila, wat in Mei 2018 gebore is.
Julia Anastasopoulos se babaseuntjie. (Foto: Instagram)
Die aktrise Julia Anastasopoulos, bekend as die grappige selfhelpghoeroe Suzelle DIY, het in Oktober 'n seuntjie ryker geword.
Anastasopoulos, wat ook in Showmax se komediereekse Tali's Baby Diary en Tali's Wedding Diary te sien was, het die nuus op Instagram gedeel met 'n skattige swart-en-wit foto van haar slapende baba.
Die seuntjie is Anastasopoulos en haar man, die rolprentmaker Ari Kruger, se tweede kind. Hy is gebore nadat hulle 41 weke op hom gewag het. Sy het intussen bekend gemaak die baba heet Zach. Hy het ook 'n sussie, Zoe, wat in Julie 2018 gebore is.
Elijah Luca van Niekerk. (Foto: Wayde van Niekerk/Facebook)
Die Suid-Afrikaanse 400 m-rekordhouer Wayde van Niekerk en sy vrou, Chesney, se eersteling is in November gebore.
Van Niekerk het op Facebook met foto's van hul pasgebore babaseuntjie, Elijah Luca van Niekerk, gespog.
Die akteurspaar Sean-Marco Vorster en Jay Anstey, wat onderskeidelik die rolle van Stefan en Lexi in die M-Net-telenovelle Legacy vertolk, het in Desember op Instagram aangekondig dat hul babadogtertjie gebore is.
Die dogtertjie, Ayla, is op 6 Desember gebore. Volgens die paartjie se inskrywings is klein Ayla deur middel van vrygeboorte in die lewe gebring. Dit beteken dat geen mediese hulp verleen is tydens die geboorte nie.
Juan en Shamodene Boucher het in Augustus dié sonarfoto op Instagram gedeel. Hulle dogtertjie, Novah, word in Februarie 2022 gebore.
Die rasperstemsanger Juan Boucher en sy vrou, Shamodene, word in Februarie 2022 'n pienkvoet ryker.
Shamodene het dié nuus in Augustus op sosiale media gedeel deur 'n skattige sonarvideo op Facebook en Instagram te plaas.
"So geseënd. Baba Boucher kom 11 Feb 2022 [sic]," het Shamodene by die video op Instagram geskryf.
Hulle het intussen bekend gemaak dat die babadogtertjie se naam Novah sal wees.
Janina Oberholzer, aanbieder van die kykNET-program Toks en Tjops, het in Augustus aangekondig dat sy haar eersteling verwag.
"Ons het bitter lank vir hierdie oomblik gebid en nou kan ons uiteindelik die nuus met almal deel. Ek wou al lankal die nuus verklap, maar het eers net hierdie hoofstuk saam met Ryno geniet," het Oberholzer gesê.
Dit is intussen bekend gemaak dat hulle 'n seuntjie verwag.
Rosie Huntington-Whiteley en Jason Statham verlede jaar op die Oscars se Vanity Fair-partytjie. (Foto: Frazer Harrison/Getty Images/AFP)
Jason Statham, die akteur bekend vir sy rolle in aksieflieks soos The Fast and the Furious en The Bank Job, en sy verloofde, die supermodel Rosie Huntington-Whiteley, het ook in Augustus aangekondig dat hulle nog 'n pienkvoet verwag.
Die egpaar het in 2017 hul eersteling, Jack, verwelkom. Huntington-Whiteley (34) het 'n foto op Instagram geplaas waar sy met 'n bababoepie spog. "Ta-da, #round2," het sy by die foto geskryf.
Statham (54) en Huntington-Whiteley het mekaar in 2009 ontmoet en het in 2016 hul verlowing op die tapyt by die Golden Globe-geleentheid bevestig.